進奏院

進奏院，係由唐朝開始有嘅藩鎮駐京機構，駐紮喺京城長安。機構入邊主要係啲進奏官，主要職務係報遞章奏同承轉詔令。名義話係藩鎮同中央間嘅聯絡機搆，實際就係藩鎮蒐集中央同其他地方啲資訊嘅情報機構。

名 
原機構係叫作「上都邸務」、「留後使」，係指藩鎮派駐到長安嘅代表，而喺大曆十二年五月俾人改名成「上都進奏院官」  。改名後啲一般人，仲係照舊將進奏院叫做「邸」或「留後院」，而將啲進奏官叫作「邸吏」。

沿革 
大曆十二年改成上都進奏院後，係作為各州藩鎮官員在京嘅寓所 ，多數起喺東市周邊嘅崇仁坊同平康坊。進奏院度設有進奏官，任務係向朝廷報告所屬鎮嘅情況，所以會有邸報，使費係由地方承擔返。到宋初延續返唐制，亦設咗進奏院，置進奏官。

喺宋太宗太平興國六年，當局設立咗都進奏院，強化咗對各州府進奏官嘅控制，係以京朝官監領。到南宋就轉屬咗門下省給事中，蒙元時代終結咗呢個體制。

運作 
唐朝啲進奏院係集中喺長安城東市週邊嘅幾個坊，其中係最多喺最繁華嘅崇仁坊同平康坊。據收尾學者嘅研究，隨著大明宮同興慶宮嘅落成，嗰陣時以東市為中心喺朱雀街東，係形成埋貴族同官僚嘅集中居住區。咁一嚟呢一帶喺唐後期，就成咗長安城各種情報嘅集中地，所以啲進奏院都揀埋喺度駐紮，啲進奏官日常就方便去刮料兼同權貴們打同通。

行政 
進奏官都係由藩鎮委派嘅，唔隸屬中央。不過御史臺就有設一個台巡驅使官，進奏官照規例喺公務上係應向佢通報，定時每日到御史臺度「承應公事」。

日常活動 
進奏院嘅任務唔係得接待、傳達、溝通幾樣。喺唐朝進奏院最多嘅時候有成四五十個，係有大班嘅屬員常駐，仲會置埋屋，包埋二奶，收埋啲女眷，流連啲煙花柳巷，做埋啲生意。最早嘅匯票——飛錢，就係呢段時期啲進奏院搞嘅，係方便返自己地頭嘅商人到京城交易而開展嘅業務：

商人到埠做完生意後，就去自己地方派駐嘅進奏院度，存入自己手頭得到嘅啲金屬幣收入。進奏院就會開返聯單式嘅文牒或公據，載明交錢人嘅名堂、入數嘅數額，仲有預攞錢嘅機搆名同地點，一聯交返到商人手，一聯會寄返所轄嘅地方本部。商人以一紙憑據即可隨時隨地兌換現錢。等商人走嘅時候亦可以再憑證兌換返啲現錢。史稱：「以輕裝趨四方，合券乃取之，號『飛錢』。」。

而進奏院嘅一項主要任務就係為啲藩鎮蒐集返啲情報，自己仲有埋一套通訊系統，不過主要仲係利用返官驛嘅設備 。時人係話進奏院「能傳萬里之音，不墜九霄之命」，呢種情況令到啲節度使，有時喺朝命未正式下達前，早就知道嗮公文啲內容。進奏院搞情報任務，主要會有下底嘅幾樣 ：

由公開途徑傳抄朝廷發布嘅「報狀」，製作成「進奏院狀報」 報返俾節度使。呢種報刊係主要嘅收料渠道，幫助返節度使掌握到朝廷嘅政治、經濟、軍事甚至係皇室動向。
 進奏官自己係會用收買、拉攏等手段，靜雞雞咁刺探情報 。
 組織啲集團搞暗殺等地下活動，進奏院呢陣時會擔當埋行動指揮嘅據點中心。

紀事 
進奏院同藩鎮係互助互信嘅關係，經常為藩鎮爭取到最大嘅利益。喺文宗太和七年，朝廷加盧龍節度使楊志誠為檢校吏部尚書，進奏官徐迪抗議話：「軍中不識朝廷之製，唯知尚書改僕射為遷，不知工部改吏部為美，敕使往，恐不得出。」 而遇著地方政權抗命，朝廷都會搵返進奏官開刀，好似喺大和元年成德節度使王庭湊幫助咗李同捷嘅叛亂，朝廷跟著就落旨話：「其上都進奏院，宜令御史台、京兆府切加守捉，禁其出入，待敕後處分。」

進奏院狀

情報機構
唐朝